b'\n_START_ARTICLE_\nLjudje z rde\xc4\x8dim nebom\n_START_SECTION_\nZgodba\n_START_PARAGRAPH_\nUgleden, eleganten arhitekt Evgen Ravnikar in njegova \xc5\xbeena Eva Polakova, ki je \xc5\xbeidovskega porekla, v svoji "veliki hi\xc5\xa1i" prirejata razko\xc5\xa1ne zabave, katerih se udele\xc5\xbeujejo sami pomembni gostje iz Bistre. V izbrano dru\xc5\xbebo pa nikakor ne spada reven kme\xc4\x8dki narod, kamor sodi tudi Evina dru\xc5\xbeina iz Sadjarske ceste. Zabave Ravnikar prireja samo z enim namenom in sicer, da bi se prikupil vplivnim ljudem. Pri tem ne izbira sredstev in ve\xc4\x8dkrat tudi izkoristi Evino lepoto. Podredi se okupatorju. Eva se mu le na videz podreja in mirno sprejema njegovo razko\xc5\xa1je, v resnici pa se po\xc4\x8duti zelo nezadovoljno in osamljeno, zato sku\xc5\xa1a to samoto napolniti z ljubeznijo do pode\xc5\xbeelskega zdravnika Vala, ki je bil prej v razmerju z njeno sestro Klavdijo. Ta je bila na vasi bolj priljubljena._NEWLINE_Eva se prostovoljno preda Nemcem, saj ne more ve\xc4\x8d \xc5\xbeiveti zlaganega \xc5\xbeivljenja, ki ji ga narekuje Evgen. S sestro mora tako skupaj v koncentracijsko tabori\xc5\xa1\xc4\x8de, iz katerega pa se \xc5\xbeiva vrne samo Eva. Vrne se v manj ble\xc5\xa1\xc4\x8de\xc4\x8di svet - na Sadjarsko cesto, kjer se zaljubi v partizanskega heroja Petra. Zdi pa se, da prebivalstvo \xc5\xa1e vedno ni pozabilo nanjo, saj njene prisotnosti ne prena\xc5\xa1a. Prebivalci Sadjarske niso nikoli marali ljudi, ki so zasedali visoke polo\xc5\xbeaje in imeli stike z nacisti._NEWLINE_Zgodba se zaklju\xc4\x8di z Evgenovim priznanjem, da ni pravi\xc4\x8dno ravnal z \xc5\xbeeno Evo in spoznanjem, kako te\xc5\xbeko bo njegovo \xc5\xbeivljenje brez nje.\n_START_SECTION_\nKritika\n_START_PARAGRAPH_\n"Roman Ljudje z rde\xc4\x8dim nebom je v svojem poteku in v svojih ciljih precej umetno skonstruiran tekst, \xc4\x8desto neizdelan in neprepri\xc4\x8dljiv, \xc4\x8detudi ne gre zanikati dejstva, da je pisateljica z nekaterimi postavami razkrila del na\xc5\xa1e sedanje, z mnogimi mukami obremenjene eksistence. \xc5\xa0e najbolj sugestivno je opisana njena vojna, tak\xc5\xa1na vojna torej, ko se protagonisti razgaljajo do veli\xc4\x8dine na eni in do strastnega egoizma na drugi strani in ko se odnosi med njimi spro\xc5\xa1\xc4\x8dajo v najbolj neusmiljeno resni\xc4\x8dnost." (\xc5\xa0ifrer 1988: 128)_NEWLINE_"Kljub temu, da je roman Nade Mati\xc4\x8di\xc4\x8deve izpolnjen z dokaj abstraktnim re\xc5\xa1evanjem \xc5\xbeivljenjskega smisla in z bizarnimi \xc4\x8dlove\xc5\xa1kimi odnosi, se vendar na mnogih straneh, zlasti \xc5\xa1e proti koncu, dotika \xc4\x8disto na\xc5\xa1e in \xc4\x8disto vsakdanje stvarnosti. Sem spada direktna kritika me\xc5\xa1\xc4\x8danstva, ki da mu je samo do zunanjega bli\xc5\xa1\xc4\x8da in osebnega uveljavljanja, predvsem pa kritika na\xc5\xa1e povojne sodobne situacije. Ta kritika je le sporadi\xc4\x8dna, nepoglobljena in se nekako plaho priklju\xc4\x8duje pisatelji\xc4\x8dinim abstraktnim \xc5\xbeivljenjskim pojmovanjem." (\xc5\xa0ifrer 1988: 127)'